Pape järv

Pape järv (ka Pāpe järv, läti keeles Pāpes ezers või Papes ezers) on järv Lätis Lõuna-Kuramaa piirkonnas Rucava vallas. Järve pindala on 12,05 km². Järve suurim sügavus on 1,1 m.

Järve ümbruses asub Pape maastikukaitseala.

Järve eraldab merest 1-2 kilomeetri laiune rannaluidete riba. See asub merepinnast 0,1 meetri kõrgusel. 1834. aastal kaevati järve merega ühendav Pape kanal, ühtlasi rajati selle algusse järve veetaset reguleeriv lüüs. 1966. aastal kaevati järve suubuv Līgupe–Paurupe kanal, mis kiirendas järve veevahetust.

Kaldajoone pikkus on 40,4 km. Sellel on arvukalt lahesoppe ja sõltuvalt vee tasemest 5–12 saart. Kaldaid palistab 1-2 kilomeetri laiune veetaimestiku riba. Kaldad on madalad, põhi mudane. Mudakiht on ligi 5 meetri paksune.

Kuigi Läänemeri pole kuigi soolane, mõjutab selle aeg-ajalt järve tungiv vesi siiski järve elustikku. Pape järvest on leitud 12 liiki kalu. Seal elutsevad linask, nurg, haug, särg, roosärg, koger, hõbekoger, ahven, kiisk, viidikas ja mudamaim.Dabas parka “PAPE” dabas aizsardzības plāns 2007.– 2018.g. lk 71.

Valdava osa veetaimestikust moodustavad pilliroog, tarnad, kõrkjad, kilbukad ja penikeeled. Seal kasvavad ka valge vesiroos, väike vesiroos, lääne-mõõkrohi, kamm-penikeel ja harilik skorpionsammal. Kaitsealustest taimedest on seal esindatud silmjärvikas ja meri-näkirohi.Dabas parka “PAPE” dabas aizsardzības plāns 2007.– 2018.g. lk 66. Veetaimestikust vabad osad on kohalikelt elanikelt omad nimed saanud: Veitu dziļums, Skolas dīķis, Brušvītu dziļums, Šāvēja dīķis, Lankuču dziļums, Gaiļa līcis, Ezermaļu dīķis, Līgupes dīķis, Kallas dziļums, Menceļa dīķis ja Trumpenieku dīķis.Latvijas ezeri. Civillikuma pielikumos, lk. 31. 

Viited


Kategooria:Läti järved
Kategooria:Lõuna-Kuramaa piirkond